Н Ч „Тракия - 2015 г.”, гр. Бургас

Отчет за дейността за 2019 г

на

НАРОДНО ЧИТАЛИЩЕ „ТРАКИЯ – 2015”- БУРГАС

През 2019 година Народно читалище „Тракия – 2015” осъществяваше дейността си в съгласие със своите програмни цели, заложени в Устава и Закона за народните читалища. Основните насоки в работата ни бяха свързани с поддържане авторитета и надграждане на дейността в читалището чрез създаване на условия за художественотворческото реализиране и изява на действащите към читалището клубове и състави.

В действията си прилагахме екипния принцип, като се стараехме да създадем максимално добра атмосфера за работа. Дейността на читалището е съпричастна с целия обществен и културен живот в гр.Бургас и общината. Читалище „Тракия – 2015” е доброволна, неполитическа, нерелигиозна динамична структура, отворена към цялото население на селището ни. Всеки член може да допринесе за развитието и утвърждаването му в динамиката на местните процеси, в подкрепата и информирането на местната общност за опазването на културната й идентичност.

През 2019 година Народно читалище „Тракия – 2015” работи за осъществяване на своите цели:

1. Развитие и обогатяване на културния живот, социалната и образователна дейност в гр. Бургас;

2. Запазване на обичаите и традициите на българския народ;

3. Разширяване на знанията на гражданите и приобщаването им към ценностите и постиженията на науката, изкуството и културата;

4. Възпитаване и утвърждаване на националното самосъзнание;

5. Осигуряване на достъп до информация;

Дейностите, чрез които работим за постигането на тези цели са:

- Развиване и подпомагане на любителското художествено творчество;

- Организиране на школи, кръжоци, курсове, клубове, празненства, концерти, чествания, младежки дейности и др.;

- Събиране и разпространяване на знания за родния край;

- Създаване, съхраняване и популяризиране на музейни и други сбирки, съгласно Закона за културното наследство и др.

В екипа на Народно читалище "Тракия - 2015" са включени хора с различни интереси, образование и опит, но всички с голям ентусиазъм и желание за работа. Читалището работи активно с организации в неправителствения сектор, с научни и образователни институции.

Читалището е отворено за цялата местна общност и въздейства върху духа и нравствеността, обединява и приютява всички, които желаят да се докоснат до новите достижения на културата. Тук е мястото, където широк кръг младежи и възрастни имат възможността да изучават културноисторическото наследство на родния край, да се занимават с творчество и да ползват различни видове услуги.

Културните изяви – любителски и професионални, са една от основните читалищни дейности. От една страна те дават шанс за изява на любителите, занимащи се със сценични изкуства, а от друга – срещат публиките със сценичен продукт от областта на професионалното изскутво.

Към НЧ „Тракия - 2015 г.” , гр. Бургас има изградени и функциониращи:

* еко-клуб,
* клуб на младите любители астрономи,
* клуб по родолюбие – „По следите на историята”
* клуб „Традиции и обичаи”.

**През 2019 година НЧ „Тракия - 2015 г.” , гр. Бургас осъществи множество и разнообразни дейности. Представяме по интересните и мащабни от тях, отразяващи дейността и визията на читалището:**

**Март 2019:** Участвахме в организирането и провеждането на честванията на 26 март – Ден на Тракия, организирани от Тракийско држество „Екзарх Антим I” с подкрепата на Община Бургас. Те включваха:

- Кулинарно изложение на традиционни тракийски гозби и съвременни вкусотии в Културен център „Морско казино“. В изложението се включиха 58 участници с над 120 гозби, сред които млечник, катина баница, кешкек и много други традиционни тракийски ястия. Над 200 души посетиха мероприятието, като накрая имаха възможността и да опитат от вкусно приготвените блюда. Всеки от участниците разказа историята на своите приготвени ястия – от традициите, свързани с тяхното приготвяне до спомените, с които ги свързва и как рецептите се предават от поколение на поколение.

- С тържествен ритуал по поднасяне на венци и цветя пред паметника на 24 – ти Черноморски пехотен полк беше отбелязан Денят на Тракия в Бургас. Десетки граждани, потомци на бежанци от Одринска, Беломорска Тракия и Мала Азия се включиха в честването.

* Патриотичен рецитал посветен на 26 март – Ден на Тракия;

С патриотичен рецитал – концерт завърши тридневната програма по повод на 26 март – Денят на Тракия.

- Беше организиран конкурс за рисунка на тема  
**„Георги Кондолов – живот отдаден на свободата”, в който се включиха деца от гр. Бургас и областта.**

**Април 2019:** Читалището участва в организирането и провеждането на посещение на най-големия памeтник на хaн Аспaрух в страната. Той се намира в гр. Добричи и е открит през 1981г в чест на 1300-годишнината от основаванeто на България. Организирано беше посетен архитектурния комплекс, който включва голяма статуя на Аспарух, възседнал кон и вдигнал победоносно меч в ръка. Пред него са наредени скулптури на неговите воѝни, също вдигнали победоносно мечове към небето. Лошото време не уплаши участниците в пътуването и те продължиха по програмата с посещение на обновения Дом – паметник „Йордан Йовков". Там се запознаха с интересни факти от живота на писателя, разказани в кратка лекция. Акцент в експозицията бяха документи, първи издания на Йовкови книги, преводи на чужди езици, книги с автографи. Музейното пространство бе раздвижено от три възстановки: на военен окоп, който да представи кървавите войни за България от началото на ХХ век; на кабинета на писателя в София и на Йовковите литературни герои.

Посещение е част от програмата на клуба по родолюбие – „По следите на историята” към НЧ „Тракия – 2015”.

**Май 2019**: Представяне на книгата**:„Пътеводител на старите български земи: 100 обекта на българското културно – историческо наследство извън България“.**

Народно читалище „Тракия – 2015” организира представянето на книгата „Пътеводител на старите български земи: 100 обекта на българското културно – историческо наследство извън България“. Неин автор е Костадин Костадинов –доктор по етнография. Събраха се над 70 души членове и гости на читалището, които с голям интерес слушаха разнообразните истории, свързани с написването на пътеводителя. Авторът разходи слушателите от Турция до Сърбия, през Македония и Косово. Разказа как навсякъде местното население ги е посрещало радушно и българският език е бил езикът, на който всички са говорили и са се разбирали. Имали са множество както вълнуващи, така и хумористични преживявания. Срещата продължи по теми, свързани с историята на тракийските бежанци и българите в Източна и Беломорска тракия, които все още населяват тези места. Последваха и актуални въпроси за учебното съдържание на съвременните учебници по история, за нуждата от изграждане на младо, активно и знаещо и гордеещо се с езика и земята си българско общество.  
  
Авторът не веднъж подчерта, че цялото общество трябва да се бори целенасочено и активно за съхраняването и предаването на младите на нашата история, език, бит и култура. Представянето на пътеводителя е част от културната програма на НЧ „Тракия – 2015”.

**Юни 2019**:

* 1) Участие в Национален тракийски събор край Илиева нива.

Със заупокойна молитва за спасението на душите на всички невинни жертви на гоненията на тракийските българи от 1913 година започна Националния тракийски събор край Илиева нива.

За поредна година членовете на народно читалище „Тракия – 2015” отдадоха почит на загиналите жени и деца в района на Ивайловград. Там се проведе традиционният Национален младежки тракийски събор - Ден на тракийското дете в памет на трагично избитите над 200 бебета и деца от редовната турска войска по време на Междусъюзническата война (1913 г.).

* 2) Народно читалище „Тракия – 2015” продължава да е традиционно съорганизатор на големия Тракийският събор „Памет за Тракия”, който препълни поляните на парк „Минерални бани” в кв. Ветрен на 22 юни. На събора присъстваха над 3000 души, сред които групи от големите тракийски дружества в страната: Бургас, Кърджали, Варна, Айтос, Трояново, Момчилград, Крумовград, Джебел, Средец, Тополовград, Сливен и др. Съборът уважиха: общинските съветници Константин Бачийски, Живко Табаков и Бенчо Бенчев; Програмата на мероприятието включваше изпълнения на множество певчески колективи сред които: ФГ „Тракийски славей” - гр. Бургас; ФГ „Малоазийка” – гр. Бургас; ФГ „Дъбравка” – с. Извор; ФГ „Здравец” – с. Черни връх; ФГ „Златен кестен” – кв. Горно Езерово; ФГ „Н. Станчев” –  с. Твърдица, а гостите от тракийско дружество в гр. Кърджали бяха подготвили специален музикален поздрав за присъстващите.  
     Съборът продължи с голям концерт на народните певци Георги и Калина Германови, а известният на всички музикални любители – Мустафа Чаушев закри мероприятието с изпълнения на едни от най-известните си песни, които накараха всички да се разтанцуват по поляните.

**Юли 2019:** Национален ден на малоазийския бит и култура.

Народно читалище „Тракия – 2015” Национален ден на малоазийския бит и култура. Мероприятието беше посветено на 105 години от завръщането на малоазийските българи и техните потомци. Пред пълна зала от над 150 души, членовете на фолклорна група за автентичен малоазийски фолклор „Малоазийка“ изнесоха програма, която включваше информация за бита и живота на малоазийските българи, както и историческа справка за техните премеждия по време на преселенията им. Програмата продължи с рецитал и изпълнения на автентични малоазийски песни, предавани от поколение на поколение в родовете. Много весело настроение предизвика пресъздаването на традициите, свързани с прохождането на малко дете, които бяха съпроводени с оригинални диалози на малоазийски диалект.

Малоазийските българи са една малобройна и сравнително непозната част от българската диаспора. Тя включва населението на около 20 села в Северозападен Анадол, където от ХVІІ докъм средата на ХІХ век се заселват на няколко вълни българи от Балканите. След Освобождението малка част от тях се преселва в България. Останалите се завръщат през 1914 г. Днес, техните потомци са пръснати в много райони на страната, но голяма част от наследниците им са се заселили в гр. Бургас и района около него.

**Септември 2019:** Участие в осмото издание на Фестивала на традиционните храни, поминък и занаяти „Кулинарното наследство на Тракия.

В истински празник се превърна осмото издание на Фестивала на традиционните храни, поминък и занаяти „Кулинарното наследство на Тракия. Традиционният вече фестивал отново събра гости от близо и далече. Приготвени бяха вкусни гозби по стари рецепти. Сръчни майсторки представиха характерни ястия, приканвайки гостите на фестивала да се докоснат до автентичния вкус на току-що изпечен зелник, клин, вкусно ястие в гювеч, дъхави баници, сладки баклави, мекици, сирена и др.  
Участието е част от културната програма на клуб „Традиции и обичаи” към народно читалище „Тракия – 2015”.

**Ноември 2019:** Есенно кулинарно изложение на собственоръчно направени ястия, в което се включиха над 50 участници.

Със своята дейност читалището доказа, че е изградено на принципите на доброволността и демократизма и че е самоутвърждаващо се културно просветно сдружение на всички граждани.

Със своята дейност читалището доказа, че е изградено на принципите на доброволността и демократизма и че е самоутвърждаващо се културно просветно сдружение на всички граждани.

Настоящият ОТЧЕТ ЗА ДЕЙНОСТТА НА НАРОДНО ЧИТАЛИЩЕ „ТРАКИЯ – 2015”- БУРГАС за 2018 година беше разгледан и приет на заседание на Читалищното настоятелството с Протокол №13 от 30.06.2020 год.

Изготвил:

Валентина Ангелова - председател